Sylvester weer aangekeerSylvester voordat hy Maandag ontsnap het. Foto: Verskaf Sylvester, die jong rondloperleeu wat Maandag vir die tweede keer uit die Karoo Nasionale Park buite Beaufort-Wes ontsnap het, is Donderdagmiddag ná vier dae op vrye voet weer opgespoor en gevang. SANParke het in ŉ verklaring gesê Sylvester is vanuit ŉ helikopter hoog op in die Nuweveldberge opgespoor en uit die lug met ŉ verdowingsmiddel geskiet. “Die soekgeselskap is tans op die toneel saam met ŉ veearts,” het Wanda Mkutshulwa, SANParke se uitvoerende hoof van korporatiewe dienste, gesê. “Die terrein maak dit moeilik om hom terug te vervoer. Hy sal vir sowat 3 km te voet op ŉ draagbaar gedra word na waar ŉ voertuig hom sal oplaai en terugneem na die reservaat.” Sylvester sal vir ŉ ruk lank in afsondering in ŉ spesiale kamp gehou word vir waarneming en terwyl daar oor sy toekoms besluit word. Een van vyf opsies wag op Sylvester: * Hy kan teruggeneem word na die Karoo Nasionale Park, met die heinings wat versterk word. * Hy kan hervestig word in ’n ander nasionale park. * Hy kan geskenk word aan ’n ander staatsbeheerde bewaringsgroep. * Hy kan geskenk word aan ’n private bewaringsgroep. * Hy kan van kant gemaak word indien hy ŉ gevaar vir mense inhou. Fundisile Mketeni, SANParke se uitvoerende hoof, het die soekgeselskap geloof vir hul harde werk wat hulle in moeilike weerstoestande gedoen het. Hy het ook lede van die publiek bedank vir hul besorgdheid, ondersteuning en geduld tydens die soektog. “Ons wil die publiek verseker dat die besluit oor sy lot in die dier en natuurbewaring se beste belang sal wees,” het Mketeni gesê. Maroela Media het vroeër berig nuus dat Sylvester moontlik van kant gemaak gaan word, het hewige reaksie op sosiale media ontlok. Talle mense het met #SaveSylvester op Twitter hul misnoeë oor die besluit uitgespreek en dié hutssleutel was Woensdagoggend een van die gewildste onderwerpe. Verskeie reservate en wildplase het aangebied om vir Sylvester ŉ nuwe heenkome te bied. Sylvester, die naam wat boere in die omgewing vir hom gegee het ná sy eerste ontsnapping op 5 Junie verlede jaar, het Maandag vermoedelik weer op dieselfde manier ontsnap. Sylvester, toe drie jaar oud, se vorige soektog en versekeringseise van al die prooi wat hy tydens sy 25 dae op vrye voet verorber het, het SANParke R800 000 uit die sak gejaag. Hy het toe jag gemaak op soveel as 26 skape, ŉ koei en ŉ koedoe. Hy is uiteindelik op 29 Junie omstreeks 17:00 ook in die Nuweveldberge aangekeer. Onlangse swaar reënval het veroorsaak dat grond onder die heining weggespoel het en hy het weer deur ŉ gat onder die heining gekruip. Hy het teen Dinsdag reeds een koei op ŉ plaas gevang.